Ο **Ίβιτσα Μαϊστόροβιτς**  (γερμ.: *Ivica Majstorović*, γεν. 1981) είναι Γερμανός ποδοσφαιριστής με κροατική καταγωγή. Αγωνίζεται ως αμυντικός μέσος και ως κεντρικός αμυντικός, ενώ έχει ύψος 1,86 μ.

Βιογραφικά στοιχεία
-------------------

Ο **Ίβιτσα Μαϊστόροβιτς**  γεννήθηκε στις 20 Σεπτεμβρίου 1981 στο Μόναχο της Γερμανίας από γονείς Κροάτες μετανάστες. Ξεκίνησε να παίζει ποδόσφαιρο σε παιδική ηλικία στα τσικό της Μπάγερν Μονάχου. Στη συνέχεια αγωνίστηκε στα παιδικά και εφηβικά τμήματα διαφόρων συλλόγων: Γκάρτενσταντ Τρούντερινγκ (*SV Gartenstadt Trudering*), Ρόζενχαϊμ, (*TSV 1860 Rosenheim*) και Ουντερχάχινγκ (*SpVgg Unterhaching*) ως το 2001.

Το 2001 υπέγραψε επαγγελματικό συμβόλαιο στην Ουντερχάχινγκ, με την οποία αγωνίστηκε για έξι σεζόν: πέντε στη δεύτερη και μία στην τρίτη κατηγορία του γερμανικού πρωταθλήματος. Το 2007 υπέγραψε στον Πανιώνιο, όπου ήταν προπονητής ο συμπατριώτης του Έβαλντ Λίνεν. Έκανε ντεμπούτο στο πρωτάθλημα Α΄ Εθνικής στις 2 Σεπτεμβρίου 2007 και σχεδόν αμέσως πήρε θέση στη βασική ενδεκάδα. 

Ήταν από τους βασικούς συντελεστές της κατάκτησης της πέμπτης θέσης τη σεζόν 2007-08 και της επιτυχημένης πορείας μέχρι τους ομίλους στο Κύπελλο ΟΥΕΦΑ. Σκοράρει σπάνια, αλλά ιστορικό έμεινε το γκολ που πέτυχε στα τελευταία λεπτά του εκτός έδρας αγώνα με την Αούστρια, με το οποίο ο Πανιώνιος νίκησε 1-0 κι έμεινε ζωντανός στο παιχνίδι της πρόκρισης. 

Το καλοκαίρι του 2009 αποχώρησε με τη λήξη του συμβολαίου του από τον Πανιώνιο και συνέχισε την καριέρα του στον ΠΑΣ Γιάννινα, όπου παρέμεινε για μία σεζόν. Από το 2010 ως το 2012 αποτέλεσε ποδοσφαιριστή της Κέρκυρας. Τον Οκτώβριο του 2012 έμεινε ελεύθερος και μεταπήδησε στην Α.Ε.Λ. Καλλονής, που αγωνιζόταν στη Φούτμπολ Λιγκ, όπου όμως παρέμεινε για μόλις τρεις μήνες, αποχωρώντας τον Ιανουάριο του 2013 για την Αυστρία και την ΣΦ Μάτερσμπουργκ. Η αυστριακή ομάδα, στην οποία δεν αγωνίστηκε ξανά από τον Σεπτέμβριο του 2014 και μετά, τον αποδέσμευσε τον Ιανουάριο του 2015.

Ο Μαϊστόροβιτς επέστρεψε στη συνέχεια στην Ελλάδα και το καλοκαίρι του 2015 βρήκε νέα ποδοσφαιρική στέγη στην νεοφώτιστη στη Γ΄ Εθνική Α.Ε. Ηράκλειο, από όπου όμως αποχώρησε μετά από μισό χρόνο.

Τον Φεβρουάριο του 2016 ο Μαϊστόροβιτς αποτέλεσε την πιο ηχηρή μεταγραφή της ΕΠΣ Αθηνών, ερχόμενος σε συμφωνία με τον Α.Ο. Βύρωνα, τον οποίο βοήθησε να ανέβει εκείνη τη σεζόν ως πρωταθλητής της Γ΄ ΕΠΣΑ στη Β΄ κατηγορία. Στον Α.Ο. Βύρωνα παρέμεινε για δύο χρόνια, συμβάλλοντας στην παραμονή στην κατηγορία και αποχωρώντας τελικά κοινή συναινέσει τον Ιανουάριο του 2018.

Καριέρα
-------

| Έτη | Ομάδες παίδων-εφήβων | Συμμετοχές | Τέρματα |
| --- | --- | --- | --- |
| Ως το 1990 |  Μπάγερν Μονάχου |  |  |
| 1990-1991 |  Γκάρτενσταντ Τρούντερινγκ |  |  |
| 1992-1997 |  Μπάγερν Μονάχου |  |  |
| 1997-1998 |  Ρόζενχαϊμ |  |  |
| 1998-2001 |  Ουντερχάχινγκ |  |  |
| Έτη | Σύλλογος | Συμμετοχές | Τέρματα |
| 2001-2007 |  Ουντερχάχινγκ | 104 | 1 |
| 2007-08 |  Πανιώνιος | 31 | 1 |
| 2008-09 |  Πανιώνιος | 27 | 1 |
| 2009-10 |  ΠΑΣ Γιάννινα | 26 | 0 |
| 2010-11 |  Α.Ο. Κέρκυρα | 28 | 1 |
| 2011-12 |  Α.Ο. Κέρκυρα | 26 | 0 |
| 2012-13 |  Α.Ε.Λ. Καλλονής | 12 | 0 |
| 2012-13 |  ΣΦ Μάτερσμπουργκ | 16 | 0 |
| 2013-14 |  ΣΦ Μάτερσμπουργκ | 30 | 7 |
| 2014-15 |  ΣΦ Μάτερσμπουργκ | 5 | 1 |
| 2015-16 |  Α.Ε. Ηράκλειο |  |  |
| 2016-18 |  Α.Ο. Βύρων |  |  |

Παραπομπές
----------

1. ↑  «Ivica Majstorovic» (στα Γερμανικά). transfermarkt.de. Ανακτήθηκε στις 5 Ιουλίου 2012.
2. ↑  "«Το λέει η καρδούλα» του Ίβιτσα Μαϊστόροβιτς!" Αρχειοθετήθηκε 2019-07-19 στο Wayback Machine. άρθρο στον ιστότοπο sportsup.gr
3. ↑  ΑΟ ΒΥΡΩΝ: Έλυσαν την συνεργασία με τον Ίβιτσα Μαϊστόροβιτς !! Αρχειοθετήθηκε 2019-09-12 στο Wayback Machine. άρθρο στον ιστότοπο sportifico.gr

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Στατιστικά του παίκτη στη Σούπερ Λιγκ Αρχειοθετήθηκε 2019-01-20 στο Wayback Machine. στον ιστότοπο της διοργανώτριας.
* Αφιέρωμα στη Σούπερ Λιγκ 2008-09, "Εθνοσπόρ" (25-8-2008), σελ. 49-51.
* Αφιέρωμα στη Σούπερ Λιγκ 2010-11, "SportDay" (27-8-2010).